Անվան այլ կիրառումների համար տե՛ս՝ Հովհաննես Նաղաշյան (այլ կիրառումներ)

**Հավհաննես Զավենի Նաղաշյան** (հունիսի 12, 1950(1950-06-12), Երևան, Հայկական ԽՍՀ, ԽՍՀՄ - օգոստոսի 11, 2021(2021-08-11)), հայ անասնաբույժ։ Անասնաբուժական գիտությունների դոկտոր (1994), պրոֆեսոր (2002)։ Հայաստանի գյուղատնտեսական գիտությունների ակադեմիայի ակադեմիկոս (2004)։

Կենսագրություն
--------------

Հովհաննես Նաղաշյանը ծնվել է 1950 թվականի հունիսի 12-ին, Երևանում։ 1968-1974 թվականներին սովորել և ավարտել է Երևանի անասնաբուծական-անասնաբուժական ինստիտուտը` ստանալով անասնաբույժ որակավորում։ 1974-1975 թվականներին եղել է ՀՀ գիտությունների ազգային ակադեմիայի կենսաքիմիայի ինստիտուտի ավագ լաբորանտ, 1976-1984 թվականներին՝ Հիգիենայի և թունաբանության համամիութենական ինստիտուտի հայկական մասնաճյուղի կրտսեր գիտաշխատող, 1984-1988 թվականներին՝ Երևանի անասնաբուծական-անասնաբուժական ինստիտուտ թերապիայի ամբիոնի ասիստենտ։ 1984-1994 թվականներին աշխատել է Երևանի անասնաբուծական-անասնաբուժական ինստիտուտում, 1988-1994 թվականներին եղել է ինստիտուտի թերապիայի ամբիոնի դոցենտ, 1994-2011 թվականներին՝ Հայկական գյուղատնտեսական ակադեմիայի մակաբուծաբանության ամբիոնի վարիչ, 2001-2009 թվականներին՝ նույն ամբիոնի պրոֆեսոր։   

1996 թվականից վերապատրաստում է անցել ձկների հիվանդությունների գծով Կավալա քաղաքի ձկնաբուծական գիտական կենտրոնում, Հունաստան, 1987 և 2002 թվականներին՝ Մոսկվայի Կ. Սկրյաբինի անվան անասնաբուժական ակադեմիայում, 2009 թվականին՝ Բարսելոնայի ինքնավար համալսարանում։

Գիտական գործունեություն
-----------------------

Գիտական հետազոտությունները վերաբերում են անասնաբուժական մակաբուծաբանության տարբեր հիմնախնդիրներին։ Մշակել է կենդանիների ինվազիոն հիվանդությունների ախտորոշման, բուժման և կանխարգելման նոր մոտեցումներ։ Հեղինակ է «Մակաբուծաբանության ուսումնական ատլասի» (2000), «Մակաբուծաբանություն և կենդանիների ինվազիոն հիվանդություններ (2003) դասագրքի, «Ձկների հիվանդություններ (2005) և «Կենդանիների ինվազիոն հիվանդություններ (2006) ուսումնական ձեռնարկների։ Գիտական զեկուցումներով հանդես է եկել Ռուսաստանում, Վրաստանում, Ուկրաինայում, Հունաստանում և այլն։ Հեղինակ է գիտական աշխատությունների և մեթոդական աշխատանքների, դասագրքերի, ուսումնական ձեռնարկների, ատլասների և բազմաթիվ ՀՀ արտոնագրերի։

Աշխատություններ
---------------

* Գյուղատնտեսական կենդանիների հատուկ վտանգավոր վարակներ։ Ուսումնական ձեռնարկ / Հ. Զ. Նաղաշյան և ուրիշներ։ Երևան։ Հեղ. հրատ. 2017:
* Կենդանիների ինվազիոն հիվանդություններ։ Լաբորատոր-գործնական պարապմունքների ձեռնարկ։ ՀՊԱՀ հրատարակչություն, 2006 - 24 էջ։
* Ձկների հիվանդություններ։ Ուսումնական ձեռնարկ։ Երևան։ ՀԳԱ, 2005։
* Մակաբուծաբանություն և կենդանիների ինվազիոն հիվանդություններ։ Ա. հ. 2003 - 408 էջ։

Անդամակցություն
---------------

* Հայաստանի անասնաբուժական (կենդանաբուժություն) ԳԱ միության անդամ (2005)
* Անասնաբույժ մակաբուծաբանների ամերիկյան միության անդամ
* ՌԳԱ-ին կից մակաբուծաբանների միության անդամ
* «Լաբորատոր կենդանիներ» ամերիկյան գիտական միության անդամ (2006)

Ծանոթագրություններ
------------------

1. 1 2
2. 1 2  Administrator. «Նաղաշյան Հովհաննես Զավենի». *anau.am*. Արխիվացված է օրիգինալից 2019 թ․ մարտի 21-ին. Վերցված է 2019 թ․ մարտի 21-ին.
3. ↑  «Ով ով է։ Հայեր» հանրագիտարան, հատոր երկրորդ, գլխավոր խմբագիր՝ Հովհաննես Այվազյան, Հայկական հանրագիտարան հրատարակչություն, Երևան, 2007, էջ 207։
4. ↑  Նաղաշյան, Հ Զ; Վարդանյան, Ա Վ; Գրիգորյան, Ս Լ, eds. (2017). *Գյուղատնտեսական կենդանիների հատուկ վտանգավոր վարակներ։ Ուսումնական ձեռնարկ*. Երևան: Հեղ. հրատ. ISBN 9789939021263.
5. ↑  Նաղաշյան, Հովհաննես Զավենի (2006). *Կենդանիների ինվազիոն հիվանդություններ։ Լաբորատոր-գործնական պարապմունքների ձեռնարկ*. ՀՊԱՀ հրատ. ISBN 9789994152209.
6. ↑  Նաղաշյան, Հ Զ (2005). *Ձկների հիվանդություններ։ Ուսումնական ձեռնարկ*. Երևան: ՀԳԱ.
7. ↑  Նաղաշյան, Հ Զ (2003). *Մակաբուծաբանություն եւ կենդանիների ինվազիոն հիվանդություններ*. Ա. հ. ISBN 9789994190843.

|  |  |  |
| --- | --- | --- |
| 

|  |  |
| --- | --- |
|  ⛭   Բառարաններ և հանրագիտարաններ | Հայազգ |

 |